Leikfélag Mosfellssveitar

Leikfélag Mosfellssveitar er áhugaleikfélag sem er með aðsetur í Bæjarleikhúsinu við Þverholt í Mosfellsbæ.

Það var sett á laggirnar árið 1976 og hefur verið virkur hluti af menningarlífi bæjarins síðan. Það setur reglulega upp hinar ýmsu leiksýningar, svo sem söngleiki, farsa, og kvöldskemmtanir, ásamt því að taka þátt í ýmsum bæjarviðburðum á borð við 17. júní og Í túninu heima.

Allan ársins hring eru haldin skapandi listnámskeið fyrir börn á öllum aldri í Bæjarleikhúsinu undir nafninu Leikgleði.

Leikfélagið er aðildarfélag í Bandalagi íslenskra leikfélaga. Árið 2015 var Ronja Ræningadóttir í uppsetningu leikfélagsins valin Athyglisverða áhugaleiksýningin af dómnefnd Þjóðleikhússins.

 Saga 
Leikfélag Mosfellssveitar var stofnað 8. nóvember 1976. Hafði það þá aðsetur í Hlégarði.

Leikfélagið sýndi fyrst sýningu í Bæjarleikhúsinu árið 1994. Hafði byggingin fram að því verið áhaldahús bæjarins en félagsmenn leikfélagsins unnu hart að því að gera það upp og sýningarhæft. Sætin fengu þau notuð úr Tjarnarbíói. 

Tilvísanir

Flokkur:Mosfellsbær
Flokkur:Íslensk leikfélög